Camden Town Group
Store norske leksikon,Kunst og estetikk,Bildende kunst,Kunsthistorie,Postimpresjonisme, symbolisme og art nouveau
Camden Town Group var en britisk kunstnergruppe dannet i 1911. Den introduserte impresjonismen og postimpresjonismen i Storbritannia og var således viktig for den moderne kunstens utvikling i landet. Gruppen omfattet blant andre Walter Richard Sickert, Augustus John, Lucien Pissarro, Harold Gilman, Frederick Spencer Gore og Wyndham Lewis. Den var oppkalt etter bydelen Camden hvor de fleste av medlemmene levde og arbeidet. Blant deres viktigste inspirasjoner var Vincent van Gogh, Paul Cézanne og Paul Gauguin.
Camden Town Group fokuserte særlig på skildringer av det moderne urbane hverdagslivet. De innlemmet postimpresjonistenes ekspressive fargebruk, men deres bilder hadde ellers som oftest en mer realistisk fremtoning enn deres mer eksperimentelle kollegaer i Frankrike. Gruppen hadde kun tre utstillinger før den i 1913 ble reorganisert under navnet London Group. Les mer i Store norske leksikon impresjonisme postimpresjonisme